Jelaskan Biografi dari Rozinor Razali dalam bahasa melayu

Nama Sebenar Rozinorazali ialah Rozinor Bin Razali dilahirkan pada 16 Julai 1976 di Hospital Tawau, Sabah sewaktu bapa beliau bertugas sebagai Nakhoda Tentera Laut di Kem Kubota, Tawau Sabah. Mendapat pendidikan awal di Singapura hingga darjah 4 sebelum menetap dan membesar di Ulu Tiram, Johor dan bersekolah di Sekolah Dato Jaafar dalam jurusan Perdagangan dan Sastera. Pada tahun 1992, beliau memulakan pengembaraan melihat dunia dengan bekerja menjadi kelasi kapal minyak dan belayar seluruh Asia sehingga sekitar tahun 1993. Kemudian beliau bekerja sebagai penyelia stor dan sempat bekerja sebagai Artis Kebudayaan sebagai Pereka di Jabatan Kebudayaan dan Keseniaan Negeri Johor.

Mendapat Diploma pertama beliau dalam senireka grafik sewaktu bekerja sebagai artis grafik di Plaza Pelangi dan meneruskan bekerja bersama Percetakan Bumirestu. Pada tahun 1999, beliau berhijrah ke Kuala Lumpur dan bekerja sebagai pereka grafik dan jurufoto untuk majalah muzik ROTTW disamping secara sambilan mengambil upah menyediakan perkhidmatan senireka grafik. Pada sekitar tahun 2001, beliau mendapat tawaran bekerja sebagai perantis di sebuah projek pendidikan dibawah Telekom Malaysia. Berkhidmat sebagai Pereka Multimedia.

Sekitar 2004, beliau mendapat tawaran menyiapkan kerja kursus tahun akhir bagi Sarjana Muda Interaktif Media Baru dan meneruskan Ijazah sarjana pada tahun berikutnya bagi bidang Media Dijital. Beliau mengisi waktu luang dengan kerja atas talian bagi menampung pembiayaan pengajian beliau di UK.  Beliau kemudiannya menghadiri semua kursus perfileman yang dianjurkan Finas pada tahun 2007 dan telah diberikan dana tajaan Kementerian Penerangan, Komunikasi dan Kebudayaan bersama FINAS untuk belajar bidang pembikinan filem di New York Film Academy. Sekembalinya ke tanahair, beliau juga turut aktif terlibat dalam kerja-kerja pengarahan untuk telefilem, drama dan program realiti untuk siaran televisyen tempatan.

Beliau juga merupakan seorang Pakar Industri Jabatan Pembangunan Kemahiran, Kementerian Sumber Manusia yang menjadi pelopor dalam pembangunan standard NOSS bagi bidang perfileman sektor industri kreatif. Pada masa ini, Rozinor Razali bergiat cergas dalam memberi syarahan dan mengendalikan bengkel-bengkel penulisan dan pengarahan.

Beliau juga telah menerbitkan sebuah buku kumpulan puisi dua dekad yang beliau tulis sewaktu beliau remaja belia dan sudah menyiapkan sebuah lagi buku tips bikin filem di dalam Bahasa Melayu dan dua skrip baru beliau bertajuk 'Loceng Maut', 'Tuan!' dan 'From Jaybee With Love'

Filem cereka beliau 'Meranduk Geruh Di Kaki Langit' kini sedang berada di beberapa sirkit filem festival dan dijangka menemui penonton pada Julai 2022.Pada Tahun 2022 juga beliau telah menerbitkan buku kumuplan puisi beliau bertajuk 'Hikayat Seniman Jalanan Merenung Matahari' yang prakatanya telah ditulis oleh Lagenda Nasir Jani, beliau juga telah menerbitkan sebuah buku filem bertajuk '101 Petua Bikin Filem Aku Kutip Di Sekolah Filem'.